COMUNICARE A COMISIEI

Întrebări și răspunsuri referitoare la aplicarea normelor UE privind controalele importurilor din țări terțe de produse destinate introducerii pe piața UE ca produse ecologice sau produse în conversie

(2022/C 362/03)

Declinarea responsabilității Prezentul document cu întrebări și răspunsuri este pus la dispoziție doar în scop informativ, iar conținutul său nu este destinat să înlocuiască consultarea niciunei surse juridice aplicabile sau consultanța necesară din partea unui expert juridic, după caz. Nici Comisia, nici orice persoană care acționează în numele acesteia nu poate fi considerată răspunzătoare pentru utilizarea prezentului document de întrebări și răspunsuri, iar acest document nu poate fi considerat o interpretare obligatorie a legislației. Scopul prezentului document este să sprijine operatorii și autoritățile competente ale statelor membre. Numai Curtea de Justiție a Uniunii Europene are competența să interpreteze dreptul Uniunii.

Cuprins

1. Introducere 8

2. Norme comune 9

2.1. Delegarea atribuțiilor privind controalele oficiale către organismele de control 9

2.2. Desemnarea mai multor autorități competente pentru controalele la import ale producției ecologice 9

2.3. Transporturi compuse din bunuri încadrate la mai multe coduri NC 9

2.4. Componența transporturilor 10

2.5. Notificarea prealabilă a sosirii 10

2.6. Autoritatea responsabilă cu aprobarea certificatului de inspecție Autoritățile vamale 11

2.7. Procedurile vamale aplicabile Domeniul de aplicare al dispozițiilor privind regimurile vamale speciale 11

2.8. Locul celei de a doua verificări menționate la articolul 7 alineatul (2) din Regulamentul delegat (UE) 2021/2306 11

2.9. Primirea transportului de către primul destinatar 11

2.10. Domeniul de aplicare al cerințelor de certificare în temeiul normelor privind producția ecologică Antrepozite și spații utilizate pentru regimuri vamale speciale 12

2.11. Aplicabilitatea capitolului IV – „Eșantionare, analize, teste și diagnosticări” din titlul II din RCO în cazul controalelor producției ecologice 12

2.12. Menționarea CI în declarația vamală 12

2.13. Cum pot autoritățile vamale să automatizeze controalele CI și ale extraselor din CI? 12

3. Produse ecologice și produse în conversie care fac obiectul controalelor oficiale la PCF 13

3.1. Categorii de produse care fac obiectul controalelor oficiale la PCF identificate prin codurile lor NC (liste pozitive) 13

3.2. Desemnarea și lista PCF și PC pentru controalele oficiale asupra produselor destinate introducerii pe piață ca produse ecologice sau produse în conversie 14

3.2.1. Desemnarea PCF și înregistrarea în TRACES 14

3.2.2 Desemnarea altor PC decât PCF și înregistrarea în TRACES 15

3.2.3 Lista PCF și a altor PC decât PCF 15

3.3 Locul controalelor oficiale pentru produsele ecologice și produsele în conversie care fac obiectul controalelor oficiale la PCF 16

3.3.1. Controale oficiale la distanță față de PCF 16

3.3.2 Locul controalelor suplimentare asupra produselor originare din anumite țări terțe 16

3.3.3 Aplicarea normelor privind continuarea transportului în cazul produselor alimentare și de hrană pentru animale de origine nonanimală ecologice 16

3.3.4 Procedura de transfer către PC pentru controalele de identitate și fizice, inclusiv pentru controalele producției ecologice sub forma controalelor de identitate și fizice 17

3.3.5 Procedura de continuare a transportului către locul de destinație finală în așteptarea rezultatelor analizelor de laborator 20

3.4. Legătura dintre CI și DSCI 22

3.4.1. Desemnarea diferitelor autorități competente responsabile cu controalele oficiale SFS și cu controalele producției ecologice 22

3.4.2 Personalul competent să efectueze eșantionarea pentru analiză și să vizeze CI 22

3.4.3. Posibilitatea ca autoritățile de la PCF responsabile cu controalele oficiale SFS și cu controalele producției ecologice să acționeze în mod independent, inclusiv în TRACES 23

3.4.4 Fluxul de lucru pentru finalizarea unui DSCI legat de un CI 23

3.4.5. Fluxul de lucru DSCI dacă în caseta 30 din CI se înregistrează că „o parte a transportului poate fi pusă în liberă circulație” 25

3.4.6 Legătura dintre DSCI și extrasele din CI 26

3.4.7. Posibilitatea ca în caseta 30 din CI să se înregistreze „transportul nu poate fi pus în liberă circulație” 27

3.4.8 Posibilitatea de a solicita punerea în liberă circulație ca produse neecologice a unui transport considerat neconform cu normele privind producția ecologică 27

3.4.9. Interdicția de a pune transportul pe piață înainte de vizarea CI 27

3.4.10 Depășire a LMR constatată în timpul controalelor oficiale SFS care nu împiedică comercializarea ca produse convenționale și impactul asupra statutului ecologic 28

3.4.11 Impactul asupra controalelor coordonate intensificate ale nerespectării normelor privind producția ecologică înregistrată în CI 28

3.5. Regimuri vamale speciale în conformitate cu articolul 7 alineatele (1) și (2) din Regulamentul delegat (UE) 2021/2306 29

3.5.1. Finalizarea DSCI necesară pentru plasarea sub regimuri vamale speciale 29

3.5.2. Menționarea în DSCI a informațiilor înregistrate în caseta 23 din CI prin intermediul linkului către CI 29

3.6 Punerea în liberă circulație 30

3.6.1. Locul de punere în liberă circulație pentru produsele care fac obiectul controalelor la import ale producției ecologice la PCF 30

3.6.2 Transporturi divizate depozitate temporar 30

4. Produse ecologice și produse în conversie exceptate de la efectuarea controalelor oficiale la PCF 31

4.1. Categorii de produse ecologice și produse în conversie exceptate de la efectuarea controalelor oficiale la PCF 31

4.2 Înregistrarea în TRACES a punctelor de punere în liberă circulație 31

4.3. Posibilitatea de a înregistra un PCF ca punct de punere în liberă circulație în TRACES 31

4.4 Impactul asupra normelor naționale cu privire la controalele fitosanitare în temeiul articolului 5 dinRegulamentul de punere în aplicare (UE) 2019/66 31

4.5. Controale oficiale efectuate la distanță față de punctele de punere în liberă circulație 32

4.6. Informarea autorității competente responsabile cu controalele oficiale SFS cu privire la respingerea transporturilor exceptate de la efectuarea controalelor producției ecologice la PCF 32

5 Lista actelor UE menționate în document 32

6 Anexe 35

6.1. Punctul 3.4.4. Finalizarea unui DSCI legat de un CI 35

6.2. Punctul 3.3.4. Autorizarea transferului către PC pentru controalele SFS sub forma unor controale de identitate și a unor controalele fizice prin intermediul DSCI 36

6.3. Punctul 3.3.4. Autorizarea transferului către PC pentru controalele producției ecologice sub forma unor controale de identitate și a unor controale fizice prin intermediul CI 37

Glosar

PCF Post de control la frontieră CPIC Efectuarea în mod coordonat a controalelor intensificate prevăzute în Regulamentul de punere în aplicare (UE) 2019/1873 NC Nomenclatura combinată prevăzută în Regulamentul (CEE) nr. 2658/87 (1) al Consiliului PC Punctul de control menționat la articolul 53 alineatul (1) litera (a) din RCO DSCI Documentul sanitar comun de intrare menționat la articolul 56 din Regulamentul (UE) 2017/625 DSCI-D Un DSCI întocmit în conformitate cu modelul din partea 2 secțiunea D din anexa II la Regulamentul de punere în aplicare (UE) 2019/1715, pentru transporturile de hrană pentru animale și de produse alimentare de origine nonanimală care, la intrarea lor în Uniune, fac obiectul măsurilor sau condițiilor prevăzute la articolul 47 alineatul (1) literele (d), (e) sau (f) din RCO (2) DSCI-PP Un DSCI întocmit în conformitate cu modelul din partea 2 secțiunea C din anexa II la Regulamentul de punere în aplicare (UE) 2019/1715, pentru transporturile de: plante, produse vegetale și alte obiecte menționate la articolul 47 alineatul (1) litera (c) din RCO; plante, produse vegetale și alte obiecte care, la intrarea în Uniune, fac obiectul uneia dintre măsurile sau condițiile prevăzute la articolul 47 alineatul (1) litera (d), (e) sau (f) din RCO sau plante specifice, produse vegetale și alte obiecte de o anumită origine sau proveniență pentru care este necesar un nivel minim de controale oficiale pentru a răspunde pericolelor și riscurilor fitosanitare uniforme recunoscute, prevăzute în Regulamentul de punere în aplicare (UE) 2019/66 (3) CI Certificat de inspecție LMR Limita maximă a reziduurilor de pesticide (4) Mărfuri unionale Mărfuri care aparțin uneia dintre următoarele categorii: (a) mărfuri produse în întregime pe teritoriul vamal al Uniunii și care nu conțin mărfuri importate din țări sau teritorii situate în afara teritoriului vamal al Uniunii; (b) mărfuri care intră pe teritoriul vamal al Uniunii provenind din țări sau teritorii care nu fac parte din acest teritoriu și care au fost puse în liberă circulație; (c) mărfuri obținute sau produse pe teritoriul vamal al Uniunii, fie exclusiv din mărfuri menționate la litera (b), fie din mărfuri menționate la literele (a) și (b) (5). Mărfuri neunionale Mărfuri, altele decât „mărfurile unionale” sau care și-au pierdut statutul vamal de mărfuri unionale (6) RCO Regulamentul (UE) 2017/625 (Regulamentul privind controalele oficiale) (7) RPE Regulamentul (UE) 2018/848 privind producția ecologică și etichetarea produselor ecologice (8) Controale ale producției ecologice Controalele oficiale asupra transporturilor în vederea verificării conformității cu RPE, menționate la articolul 6 alineatul (1) din Regulamentul delegat (UE) 2021/2306 al Comisiei Controale fitosanitare Controale oficiale asupra plantelor, produselor vegetale și altor obiecte pentru a verifica respectarea normelor Uniunii privind măsurile de protecție împotriva organismelor dăunătoare plantelor care se aplică mărfurilor respective SFS Sanitar și fitosanitar Controale oficiale SFS Controale oficiale efectuate pentru verificarea conformității cu normele sanitare și fitosanitare menționate la articolul 1 alineatul (2) din RCO

1. Introducere

Regulamentul (UE) 2018/848 („RPE”) stabilește principiile producției ecologice și prevede normele privind producția ecologică, certificarea aferentă și utilizarea indicațiilor referitoare la producția ecologică în etichetare și publicitate, condițiile și măsurile pentru importul în Uniune de produse în scopul introducerii pe piață în Uniune ca produse ecologice sau produse în conversie, precum și norme privind controalele suplimentare față de cele prevăzute în Regulamentul (UE) 2017/625 („Regulamentul privind controalele oficiale/RCO”). RPE a intrat în vigoare la 1 ianuarie 2022.

Potrivit articolului 45 alineatul (5) din RPE, respectarea condițiilor și a măsurilor pentru importul de produse ecologice și produse în conversie menționate în regulamentul respectiv trebuie să fie verificată la posturile de control la frontieră (PCF), în conformitate cu articolul 47 alineatul (1) din RPE. În același timp, Regulamentul delegat (UE) 2021/2305 (9) exceptează anumite categorii de produse ecologice și de produse în conversie de la controalele oficiale la PCF, în conformitate cu articolul 48 litera (h) din RCO. Autoritățile competente trebuie să efectueze controale oficiale asupra produselor exceptate respective la punctele de punere în liberă circulație situate în statul membru în care transportul este pus în liberă circulație în Uniune (10).

RCO stabilește cadrul pentru controalele oficiale și alte activități oficiale cu scopul de a verifica aplicarea corectă a legislației Uniunii privind lanțul agroalimentar. Sunt incluse controalele oficiale efectuate asupra animalelor și bunurilor care intră în Uniune din țări terțe. În acest sens, RCO stabilește două regimuri diferite de controale la import, unul aplicabil animalelor și bunurilor menționate la articolul 47 alineatul (1) din RCO care fac obiectul controalelor oficiale obligatorii la intrarea în Uniune la PCF și altul aplicabil altor animale și bunuri decât cele care fac obiectul controalelor oficiale obligatorii la PCF. Pentru animalele și bunurile care nu fac obiectul controalelor oficiale obligatorii la PCF, controalele la import trebuie să fie efectuate într-un loc adecvat de pe teritoriul vamal al Uniunii, în mod regulat, în funcție de riscuri și cu o frecvență adecvată, în conformitate cu articolele 44-46 din RCO. În schimb, transporturile de animale și bunuri care fac obiectul controalelor oficiale la PCF trebuie să fie supuse controalelor documentare în proporție de 100 % și unei frecvențe armonizate a controalelor de identitate și fizice. Aceste controale trebuie efectuate în conformitate cu procedurile specifice detaliate la articolele 47-64 din RCO și în actele delegate și de punere în aplicare adoptate în conformitate cu dispozițiile respective.

Controalele la import asupra transporturilor de produse alimentare și de hrană pentru animale de origine nonanimală și de plante, produse vegetale și alte obiecte care fac obiectul controalelor oficiale obligatorii la PCF și care sunt destinate introducerii pe piața Uniunii ca produse ecologice sau produse în conversie pot fi efectuate la alte puncte de control (PC) decât PCF, sub rezerva îndeplinirii condițiilor prevăzute în Regulamentul delegat (UE) 2019/2123, astfel cum a fost modificat prin Regulamentul delegat (UE) 2021/2305. În plus, autoritățile competente de la PCF pot autoriza continuarea transportului către locul de destinație finală în așteptarea rezultatelor analizelor de laborator și ale testelor efectuate pe transporturile de bunuri de origine nonanimală, inclusiv în cazul în care bunurile respective sunt produse ecologice sau produse în conversie care fac obiectul controalelor oficiale la PCF, în conformitate cu Regulamentul delegat (UE) 2019/2124, astfel cum a fost modificat.

Statelor membre le revine responsabilitatea de a desemna posturile de control la frontieră și punctele de control la care trebuie efectuate controalele producției ecologice (11) și de a defini și înregistra în TRACES punctele de punere în liberă circulație (12).

În plus față de normele menționate anterior privind controalele la import, Regulamentul delegat (UE) 2021/2306 (13) stabilește norme privind controalele oficiale asupra produselor care intră în Uniune din țări terțe și care sunt destinate a fi introduse pe piața Uniunii ca produse ecologice sau produse în conversie, care vizează atât produsele care fac obiectul controalelor oficiale la PCF, cât și produsele exceptate de la controalele oficiale la PCF.

Regulamentul de punere în aplicare (UE) 2021/2307 (14) stabilește norme privind declarațiile și comunicările importatorilor, ale operatorilor responsabili de transporturi, ale primilor destinatari și ale destinatarilor pentru importul de produse din țări terțe în scopul introducerii produselor respective pe piața Uniunii ca produse ecologice sau produse în conversie, precum și norme privind notificarea de către autoritățile competente ale statelor membre a neconformității suspectate sau constatate a transporturilor.

Scopul prezentului document de întrebări și răspunsuri este de a oferi orientări pentru punerea în aplicare a normelor menționate anterior privind controalele la import asupra produselor destinate introducerii pe piața UE ca produse ecologice sau produse în conversie. Prezentele orientări stabilesc modul în care Comisia interpretează normele menționate și modul în care consideră că ar trebui aplicate acestea.

2. Norme comune

2.1. Delegarea atribuțiilor privind controalele oficiale către organismele de control

Autoritățile competente au posibilitatea de a delega organismelor de control private anumite atribuții oficiale de control legate de produsele ecologice și etichetarea produselor ecologice, cum ar fi eșantionarea?

Da, în anumite condiții. Condițiile pentru delegarea unor astfel de atribuții sunt stabilite la articolul 40 din RPE. Aceste condiții se aplică în plus față de titlul II capitolul III din RCO [a se vedea articolul 40 alineatul (1) din RPE].

Cu toate acestea, la articolul 40 alineatul (4) din RPE este prevăzută o listă a atribuțiilor oficiale de control și a atribuțiilor legate de alte activități oficiale care nu pot fi delegate organismelor de control de către o autoritate competentă. În special, articolul 40 alineatul (4) litera (d) din RPE prevede că „evaluarea probabilității nerespectării dispozițiilor prezentului regulament” care stabilesc frecvența controalelor fizice nu poate fi delegată de autoritățile competente. Acest lucru nu exclude delegarea anumitor atribuții de control, cum ar fi, printre altele, eșantionarea, atât timp cât această delegare este în conformitate cu articolul 40 din RPE, precum și cu titlul II capitolul III (articolul 28 și următoarele) din RCO.

2.2. Desemnarea mai multor autorități competente pentru controalele la import ale producției ecologice

Statele membre pot să instituie autorități competente diferite pentru efectuarea controalelor la import ale producției ecologice pentru produsele de origine vegetală și, respectiv, produsele de origine animală? În special, este posibil ca certificatele de inspecție pentru produsele ecologice de origine animală să fie vizate de autoritatea competentă responsabilă cu controalele oficiale privind produsele de origine animală, iar CI pentru produsele ecologice de origine vegetală să fie vizate de o altă autoritate?

Da. Normele privind controalele la import ale produselor destinate a fi introduse pe piața UE ca produse ecologice sau produse în conversie, aplicabile de la 1 ianuarie 2022, nu afectează posibilitatea ca statele membre să desemneze o autoritate competentă responsabilă cu efectuarea controalelor producției ecologice pentru bunurile de origine animală și, respectiv, cu vizarea CI aferente pentru astfel de bunuri și o altă autoritate competentă responsabilă cu efectuarea controalelor producției ecologice pentru bunurile de origine vegetală și, respectiv, cu vizarea CI aferente pentru astfel de bunuri. În acest sens, în conformitate cu articolul 4 alineatul (2) din RCO, în cazul în care, pentru aceeași zonă, un stat membru conferă responsabilitatea de a organiza sau de a efectua controale oficiale sau alte activități oficiale mai multor autorități competente, la nivel național, regional sau local, statul membru respectiv trebuie să respecte anumite cerințe enumerate în dispoziția respectivă pentru coordonarea eficientă și eficace a tuturor autorităților implicate și pentru coerența și eficacitatea controalelor.

2.3. Transporturi compuse din bunuri încadrate la mai multe coduri NC

Un transport de produse ecologice și de produse în conversie poate cuprinde bunuri încadrate la mai multe coduri din Nomenclatura combinată (NC) în cazul bunurilor care fac obiectul controalelor fitosanitare? Dar un transport de bunuri ecologice care fac obiectul controalelor oficiale privind sănătatea animală?

Răspunsul este diferit pentru produsele ecologice și produsele în conversie care fac obiectul controalelor oficiale la PCF și pentru produsele ecologice și produsele în conversie exceptate de la controalele oficiale la PCF.

Pentru produsele ecologice și produsele în conversie care fac obiectul controalelor oficiale la PCF, pentru produsele care fac obiectul unor măsuri de protecție împotriva organismelor dăunătoare plantelor (controale fitosanitare) menționate la articolul 1 alineatul (2) litera (g) din RCO, sunt permise transporturile „mixte”, adică transporturile compuse din produse care intră sub incidența unor coduri NC diferite (15).

În schimb, pentru alte categorii de bunuri, de exemplu pentru bunurile care fac obiectul controalelor oficiale privind sănătatea animală, transporturile mixte nu sunt permise.

Trebuie remarcat faptul că mai multe containere sau loturi pot fi considerate un singur transport în sensul Regulamentului delegat (UE) 2021/2306, cu condiția ca acestea să fie incluse în același CI, să fie transportate cu același mijloc de transport, să provină din același teritoriu sau din aceeași țară terță și să fie de același tip, aceeași clasă sau aceeași descriere. În aceste condiții, containerele sau loturile în cauză incluse într-un singur CI sunt acoperite de același DSCI.

În cazul produselor ecologice și al produselor în conversie scutite de controalele oficiale la PCF, așa-numitele transporturi „mixte” sunt permise pentru toate categoriile de bunuri exceptate (16).

2.4. Componența transporturilor

Un transport de plante, produse vegetale și alte obiecte poate fi compus parțial din produse ecologice care fac obiectul controalelor oficiale la PCF și parțial din produse ecologice exceptate de la controalele oficiale la PCF?

Nu. Transporturile ar trebui să fie compuse fie din plante, produse vegetale și alte obiecte care fac obiectul controalelor oficiale la PCF [în temeiul articolului 45 alineatul (5) din RPE], fie din plante, produse vegetale și alte obiecte exceptate de la efectuarea acestor controale oficiale la PCF. Motivul este că trebuie emis un CI pentru fiecare transport, iar în caseta 10 din CI [partea I din anexa la Regulamentul delegat (UE) 2021/2306] trebuie să se indice dacă transportul face obiectul controalelor oficiale la PCF sau la punctul de punere în liberă circulație.

2.5. Notificarea prealabilă a sosirii

Cum ar trebui organizată notificarea prealabilă a sosirii transporturilor de produse ecologice și de produse în conversie, atât pentru produsele care fac obiectul controalelor oficiale la PCF, cât și pentru produsele care fac obiectul controalelor oficiale la punctele de punere în liberă circulație?

Importatorul sau, după caz, operatorul responsabil de transport (17) trebuie să transmită o notificare prealabilă cu privire la sosirea transportului la PCF sau la punctul de punere în liberă circulație prin completarea casetei 20 din CI (18).

În plus, pentru produsele ecologice și produsele în conversie care fac obiectul controalelor oficiale la PCF, operatorul responsabil pentru transport trebuie să notifice în prealabil autorităților competente de la PCF sosirea unui astfel de transport (19) prin completarea și transmiterea în TRACES a DSCI relevant (20) și prin indicarea în caseta I.10 din respectivul DSCI a datei și a orei estimate de sosire la PCF (21). Întrucât operatorul intenționează să introducă aceste produse pe piața UE ca produse ecologice sau produse în conversie, acesta trebuie să selecteze tipul de produs „Organic” („Ecologic”) în caseta I.31 din partea I a DSCI din TRACES (22). În plus, operatorul trebuie să introducă în DSCI un link către CI.

Pentru toate categoriile de produse ecologice și de produse în conversie, notificarea prealabilă menționată mai sus trebuie transmisă, în principiu, cu cel puțin o zi lucrătoare înainte de sosirea preconizată a transportului (23). Această condiție face obiectul unor derogări în cazul în care constrângeri logistice împiedică respectarea termenului, în conformitate cu Regulamentul de punere în aplicare (UE) 2019/1013 al Comisiei.

2.6. Autoritatea responsabilă cu aprobarea certificatului de inspecție Autoritățile vamale

Autoritatea competentă de la PCF sau de la punctul de punere în liberă circulație indicat în caseta 10 din CI este responsabilă cu aprobarea CI? Este aceeași autoritate căreia trebuie să îi fie prezentată declarația vamală?

Caseta 10 din CI se referă la PCF sau la autoritatea competentă de la punctul de punere în liberă circulație unde au loc verificarea și vizarea CI. În cazul în care transportul este transferat către un alt PC decât un PCF pentru controale de identitate și controale fizice ale producției ecologice (24), CI este vizat de autoritatea competentă de la PCF (25).

Nu este necesar ca posturile de control la frontieră, punctele de control și punctele de punere în liberă circulație să fie locul în care este depusă declarația vamală. Este de competența statelor membre să desemneze autoritățile competente responsabile cu efectuarea de controale ale producției ecologice (26). În cazul în care un stat membru a conferit autorităților vamale responsabilitatea de a efectua controale ale producției ecologice, aceste autorități ar fi responsabile cu aprobarea CI.

2.7. Procedurile vamale aplicabile Domeniul de aplicare al dispozițiilor privind regimurile vamale speciale

Articolul 7 alineatele (1) și (2) din Regulamentul delegat (UE) 2021/2306 se referă la antrepozitarea vamală și la perfecționarea activă. Sunt permise și alte regimuri vamale?

Da, Codul vamal al Uniunii [Regulamentul (UE) nr. 952/2013 al Parlamentului European și al Consiliului (27)] se aplică mărfurilor ecologice, inclusiv dispozițiile privind regimurile vamale speciale. Regulamentul delegat (UE) 2021/2306 stabilește dispoziții specifice suplimentare numai pentru antrepozitarea vamală și perfecționarea activă pentru produsele ecologice.

În acest sens, cerința privind o primă și o a doua verificare, prevăzută la articolul 7 alineatele (1) și (2) din Regulamentul delegat (UE) 2021/2306, se aplică numai în cazul în care transportul este plasat sub regimul vamal special de antrepozitare vamală sau de perfecționare activă pentru a fi supus uneia dintre pregătirile menționate la articolul 7 alineatul (1) al doilea paragraf literele (a) și (b) din Regulamentul delegat (UE) 2021/2306. În schimb, în cazul în care transportul este plasat sub regimul de antrepozitare vamală în vederea depozitării, de exemplu, atunci CI trebuie să fie vizat după o singură verificare, astfel cum se prevede la articolul 6 din Regulamentul delegat (UE) 2021/2306, iar pentru produsele care fac obiectul controalelor oficiale la PCF, DSCI poate fi validat ca fiind acceptabil pentru piața internă numai după vizarea CI (28).

2.8. Locul celei de a doua verificări menționate la articolul 7 alineatul (2) din Regulamentul delegat (UE) 2021/2306

Este posibil ca verificarea respectării normelor privind produsele ecologice și produsele în conversie [înainte de intrarea transportului sub regimul de antrepozitare vamală sau de perfecționare activă pentru a fi supus pregătirilor menționate la articolul 7 alineatul (1) din Regulamentul delegat (UE) 2021/2306] să aibă loc într-un stat membru, iar verificarea și vizarea CI după ieșirea transportului din regimul de antrepozitare vamală sau de perfecționare activă să aibă loc într-un alt stat membru?

Nu. Casetele 23, 25, 29 și 30 din CI trebuie completate în același stat membru de către autoritatea competentă de la PCF sau de la punctul de punere în liberă circulație indicat în caseta 10 din CI.

În consecință, în cazul în care în caseta 23 din CI sunt completate câmpurile referitoare la antrepozitarea vamală și perfecționarea activă, autoritatea competentă de la PCF nu poate autoriza transferul către un PC.

2.9. Primirea transportului de către primul destinatar

Primul destinatar trebuie să primească fizic transportul?

Da. Astfel cum se indică în notele privind completarea CI, caseta 31 trebuie completată de primul destinatar la recepția produselor și după efectuarea verificărilor necesare (29).

2.10. Domeniul de aplicare al cerințelor de certificare în temeiul normelor privind producția ecologică Antrepozite și spații utilizate pentru regimuri vamale speciale

Este necesară certificarea antrepozitelor sau a spațiilor în care au loc regimuri vamale speciale?

În conformitate cu articolul 35 alineatul (1) din RPE, autoritățile competente sau, după caz, autoritățile de control sau organismele de control furnizează un certificat operatorilor pentru a certifica faptul că activitatea notificată în conformitate cu articolul 34 alineatul (1) din RPE respectă regulamentul respectiv. Prin urmare, operatorii sunt certificați, nu locurile în care se desfășoară activitățile. Importatorii sunt operatori certificați. De asemenea, importatorii sunt responsabili de asigurarea conformității cu RPE a operațiunilor efectuate în cursul regimurilor vamale speciale.

2.11. Aplicabilitatea capitolului IV – „Eșantionare, analize, teste și diagnosticări” din titlul II din RCO în cazul controalelor producției ecologice

Normele din capitolul IV – „Eșantionare, analize, teste și diagnosticări” din titlul II din RCO se aplică atunci când se efectuează analizele transporturilor ecologice de către un laborator?

Da. RCO, inclusiv titlul II capitolul IV din acesta, se aplică controalelor oficiale efectuate pentru verificarea respectării normelor stabilite fie la nivelul Uniunii, fie la nivelul statelor membre, pentru a aplica legislația Uniunii în domeniul producției ecologice și al etichetării produselor ecologice [articolul 1 alineatul (2) litera (i) din RCO], inclusiv în cazul în care cerințele respective se aplică animalelor și bunurilor care intră în Uniune (30).

2.12. Menționarea CI în declarația vamală

Pentru ca autoritățile vamale să știe dacă produsele sunt ecologice sau nu, este necesară menționarea CI în declarația vamală în fiecare etapă a circulației vamale (adică și atunci când există un regim de perfecționare activă sau de antrepozitare vamală)?

În cazul perfecționării active sau al antrepozitării vamale efectuate în conformitate cu articolul 7 alineatul (1) din Regulamentul delegat (UE) 2021/2306, numărul de referință al declarației vamale prin care mărfurile au fost declarate pentru regimul de antrepozitare vamală sau de perfecționare activă trebuie să fie indicat de importator în caseta 23 din CI. De asemenea, este oportun să se precizeze referința CI în declarația vamală relevantă în acest punct specific al circulației vamale.

Pentru punerea în liberă circulație, importatorul trebuie să indice numărul CI în declarația vamală (31).

2.13. Cum pot autoritățile vamale să automatizeze controalele CI și ale extraselor din CI?

Autoritățile vamale pot prelua CI sau extrase din CI utilizând interconectarea dintre TRACES și Sistemul de schimb de certificate în cadrul ghișeului unic al UE pentru vămi (EU CSW-CERTEX), care este o componentă centrală a Mediului aferent ghișeului unic al UE pentru vămi (32). Această interconectare oferă autorităților vamale posibilitatea de a prelua din TRACES un CI sau un extras din CI într-un format structurat și lizibil pentru om (PDF), permițând automatizarea verificării datelor din CI în raport cu datele înregistrate în declarația vamală. În plus, EU CSW-CERTEX are funcționalitatea de gestionare a cantităților, care permite autorităților vamale să raporteze utilizarea unui CI sau a unui extras din CI. O astfel de evidență a gestionării cantităților este vizualizată în TRACES și este pusă la dispoziția autorităților competente și a operatorilor economici în fereastra „PDF Quantity Management” (Gestionarea cantităților în format PDF). Aceasta se referă la o opțiune de imprimare avansată din TRACES care permite afișarea cantității transportului care a fost vămuit și a detaliilor relevante (numărul de referință al documentului vamal, cantitatea vămuită, cantitatea rămasă etc.).

Deși conectarea la EU CSW-CERTEX este în prezent opțională pentru autoritățile vamale ale statelor membre, în TRACES vor fi vizibile numai evidențele privind gestionarea cantităților ale statelor membre care au optat să se interconecteze cu EU CSW-CERTEX. Propunerea Comisiei de regulament de instituire a Mediului aferent ghișeului unic al UE pentru vămi și de modificare a Regulamentului (UE) nr. 952/2013 (33) propune o dată din 2025 până la care statele membre trebuie să se interconecteze cu EU CSW-CERTEX. Se preconizează că propunerea va fi adoptată și publicată în Jurnalul Oficial până la sfârșitul anului 2022.

3. Produse ecologice și produse în conversie care fac obiectul controalelor oficiale la PCF

3.1. Categorii de produse care fac obiectul controalelor oficiale la PCF identificate prin codurile lor NC (liste pozitive)

Ce categorii de produse ecologice și de produse în conversie, identificate prin codurile lor NC, fac obiectul controalelor oficiale la PCF (liste pozitive)?

Categoriile de produse ecologice și de produse în conversie care fac obiectul controalelor oficiale la PCF sunt acele categorii de animale și bunuri care fac obiectul controalelor oficiale SFS enumerate la articolul 47 alineatul (1) din RCO.

Tabelul 1 enumeră câteva exemple.

Tabelul 1

Articolul Listă Observații 47 alineatul (1) literele (a) și (b) din RCO Anexa la Regulamentul de punere în aplicare (UE) 2021/632 Listele de animale, produse de origine animală, materiale germinative, subproduse de origine animală și produse derivate, produse compuse, fân și paie care fac obiectul controalelor oficiale la PCF, cu indicarea codurilor NC ale acestora. 47 alineatul (1) litera (c) din RCO Partea A din anexa XI la Regulamentul de punere în aplicare (UE) 2019/2072 Lista plantelor, a produselor vegetale și a altor obiecte, precum și a respectivelor țări terțe de origine sau de expediere pentru care este necesar un certificat fitosanitar pentru introducerea pe teritoriul Uniunii, astfel cum se menționează la articolul 72 alineatul (1) din Regulamentul (UE) 2016/2031. Anexa XII la Regulamentul de punere în aplicare (UE) 2019/2072 Lista plantelor, a produselor vegetale și a altor obiecte a căror introducere în anumite zone protejate din anumite țări terțe de origine sau de expediere necesită un certificat fitosanitar. 47 alineatul (1) literele (d) și (e) din RCO Anexele I și II la Regulamentul de punere în aplicare (UE) 2019/1793 Anexa I – Produse alimentare și de hrană pentru animale de origine nonanimală din anumite țări terțe care fac obiectul unei intensificări temporare a controalelor oficiale la posturile de control la frontieră și la punctele de control, cu indicarea codurilor NC ale acestora. Anexa II – Produse alimentare și de hrană pentru animale din anumite țări terțe care fac obiectul unor condiții speciale de intrare în Uniune din cauza riscului de contaminare cu micotoxine, inclusiv aflatoxine, cu reziduuri de pesticide, cu pentaclorfenol și cu dioxine, precum și din cauza riscului de contaminare microbiologică. Decizia de punere în aplicare 2011/884/UE a Comisiei Măsuri de urgență în ceea ce privește orezul modificat genetic neautorizat în produsele din orez originare din China Anexa I – Lista de produse. Regulamentul de punere în aplicare (UE) 2021/1533 al Comisiei de impunere a unor condiții speciale vizând reglementarea importurilor de hrană pentru animale și de alimente originare sau expediate din Japonia în urma accidentului de la centrala nucleară din Fukushima și de abrogare a Regulamentului de punere în aplicare (UE) 2016/6 Alimentele și hrana pentru animale menționate la articolul 4 alineatul (1) din Regulamentul de punere în aplicare (UE) 2021/1533. Regulamentul de punere în aplicare (UE) 2020/1158 al Comisiei privind condițiile de import al produselor alimentare și al hranei pentru animale originare din țările terțe în urma accidentului produs la centrala nucleară de la Cernobîl Produsele enumerate în anexa II, cu menționarea codului NC relevant din țările terțe enumerate în anexa I. Măsurile de urgență privind sănătatea plantelor menționate la articolul 47 alineatul (1) litera (e) din RCO. O listă neexhaustivă a măsurilor de urgență ale UE pentru importul de organisme dăunătoare este disponibilă pe pagina web a Comisiei Europene (34).

3.2. Desemnarea și lista PCF și PC pentru controalele oficiale asupra produselor destinate introducerii pe piață ca produse ecologice sau produse în conversie

3.2.1. Desemnarea PCF și înregistrarea în TRACES

Statele membre au obligația de a desemna PCF pentru controalele oficiale asupra produselor ecologice și a produselor în conversie?

Da. Statele membre au obligația de a desemna PCF în scopul efectuării de controale oficiale asupra produselor ecologice și a produselor în conversie care fac obiectul controalelor oficiale la PCF în temeiul articolului 45 alineatul (5) din RPE (35).

În cazul în care statele membre intenționează să utilizeze PCF existente pentru a efectua controale oficiale asupra produselor ecologice și a produselor în conversie, acestea au obligația de a notifica Comisiei o astfel de extindere a domeniului de aplicare al desemnării de PCF la produsele ecologice și produsele în conversie (36), indicând dacă acest lucru implică o modificare a infrastructurii PCF. În acest scop, autoritățile naționale competente sunt invitate să utilizeze modelul specific pentru notificarea PCF și să trimită formularul completat la adresele sante-consult-f4@ec.europa.eu și SANTE-IMPORT-CONTROLS@ec.europa.eu. În plus, în cazul în care extinderea menționată a domeniului de aplicare al desemnării de PCF este însoțită de o modificare a infrastructurii PCF, pentru a facilita evaluarea Comisiei, autoritățile naționale competente sunt invitate să completeze părțile relevante din tabelul de evaluare a PCF și să trimită formularul completat la adresa sante-consult-f4@ec.europa.eu.

Statele membre trebuie să se asigure că PCF respectă cerințele minime. Printre altele, în cazul în care autoritatea competentă responsabilă de controalele oficiale SFS asupra animalelor și bunurilor menționate la articolul 47 alineatul (1) din RCO nu este autoritatea competentă pentru efectuarea controalelor asupra produselor ecologice și a produselor în conversie, statele membre trebuie să se asigure că PCF în cauză dispun de un număr suficient de angajați cu calificări corespunzătoare pentru a efectua controale ale producției ecologice, în conformitate cu articolul 64 alineatul (3) litera (a) din RCO. În plus, statele membre ar trebui să se asigure că programele de formare pentru personalul PCF sunt actualizate cu cerințele specifice de import pentru animalele și bunurile destinate introducerii pe piața Uniunii ca produse ecologice sau produse în conversie.

De asemenea, statele membre au obligația de a se asigura că există sisteme adecvate pentru manipularea corectă a diferitelor categorii de animale și de bunuri și pentru a preveni riscurile, de exemplu riscul de contaminare încrucișată (37). În ceea ce privește cerința privind manipularea corectă a diferitelor categorii de animale și de bunuri, statele membre trebuie să se asigure că, fără a aduce atingere cerințelor minime aplicabile în ceea ce privește utilizarea în comun a instalațiilor PCF, instalațiile utilizate atât pentru produsele ecologice, cât și pentru cele neecologice (convenționale) sunt gestionate astfel încât să se asigure identificarea loturilor și să se evite orice amestecare sau contaminare a produselor ecologice și în conversie cu produse sau substanțe care nu respectă normele producției ecologice. Produsele ecologice și produsele în conversie trebuie să poată fi identificate în mod clar în orice moment. În ceea ce privește animalele, statele membre ar trebui să se asigure că acestea primesc adăpost, îngrijire sau tratament în condiții corespunzătoare și beneficiază de hrană ecologică adecvată în conformitate cu partea II punctul 1.4.1 litera (b) din anexa II la RPE atunci când sunt reținute (38).

În conformitate cu articolul 45 alineatul (5) din RPE, care face referire la articolul 47 alineatul (1) din RCO, respectarea condițiilor și a măsurilor pentru importul de produse ecologice și de produse în conversie este verificată la PCF. Prin urmare, toate controalele producției ecologice trebuie să aibă loc în PCF de primă sosire, împreună cu controalele oficiale SFS. În consecință, există un PCF unic de primă sosire și nu este fezabil să se separe controalele oficiale SFS de controalele producției ecologice prin desemnarea unor PCF diferite. Din acest motiv, nu este posibilă desemnarea unui PCF numai pentru controalele producției ecologice. În schimb, este posibil să se desemneze un PCF pentru controalele oficiale asupra unei singure sau a mai multora dintre categoriile de animale și bunuri menționate la articolul 47 alineatul (1) din RCO care sunt produse ecologice sau produse în conversie.

După ce Comisia informează statul membru că poate proceda la desemnarea PCF pentru controalele producției ecologice (39), statul membru ar trebui să transmită lista cu PCF desemnate serviciilor Comisiei care răspund de TRACES (40). Aceste servicii vor atribui domeniul ecologic (41) respectivului/respectivelor PCF în TRACES. În consecință, atunci când un PCF are domeniul ecologic în TRACES, acest lucru va permite utilizatorilor autorității competente conectați la respectivul PCF să vizualizeze și să vizeze CI pentru transporturile ecologice care intră în sfera de responsabilitate a acelui PCF.

3.2.2 Desemnarea altor PC decât PCF și înregistrarea în TRACES

Statele membre au obligația de a desemna PC pentru controalele oficiale asupra produselor ecologice și a produselor în conversie?

Statele membre pot desemna alte PC decât PCF (42) în scopul efectuării controalelor SFS, a controalelor producției ecologice sub forma unor controale de identitate și a unor controale fizice asupra anumitor produse ecologice și produse în conversie, în conformitate cu Regulamentul delegat (UE) 2019/2123 (43).

În cazul în care statele membre intenționează să utilizeze PC existente în scopul efectuării de controale ale producției ecologice sub forma unor controale de identitate și a unor controale fizice, în conformitate cu Regulamentul delegat (UE) 2019/2123, acestea trebuie să includă produsele ecologice și produsele în conversie în domeniul de aplicare al desemnării respectivelor PC (44).

Întrucât PC sunt gestionate direct de autoritățile competente naționale, statele membre ar trebui, de asemenea, să procedeze la adaptările (manuale) relevante în TRACES pentru a atribui autoritățile corespunzătoare care au domeniul ecologic în TRACES punctelor de control respective. Acest lucru va permite ca PC ale căror autorități de control au domeniul ecologic în TRACES să fie selectate pentru efectuarea controalelor producției ecologice.

3.2.3 Lista PCF și a altor PC decât PCF

Cum ar trebui modificate listele PCF și PC pentru a reflecta faptul că produsele ecologice și produsele în conversie sunt incluse în domeniul de aplicare al desemnării?

Din articolul 53 alineatul (2) și din articolul 60 alineatul (1) litera (d) din RCO rezultă că statele membre trebuie să includă în lista de PCF și PC, pentru fiecare PCF și PC, categoriile de animale și bunuri menționate la articolul 47 alineatul (1) din regulamentul respectiv care sunt incluse în domeniul de aplicare al desemnării sale. În temeiul articolului 7 din Regulamentul de punere în aplicare (UE) 2019/1014, statele membre trebuie să utilizeze formatul prevăzut în anexa I la regulamentul respectiv pentru listele de PCF și PC menționate și să utilizeze abrevierile și specificațiile prevăzute în anexa II la Regulamentul de punere în aplicare (UE) 2019/1014.

În prezent, nu există abrevieri prevăzute în anexa II la Regulamentul de punere în aplicare (UE) 2019/1014 pentru produsele ecologice și produsele în conversie. Cu toate acestea, coloana 7 din formatul listelor de PCF și PC permite statelor membre să includă specificații suplimentare privind domeniul de aplicare al desemnării, iar specificația „(1)” permite statelor membre să facă referire la astfel de specificații suplimentare în coloana 7.

Având în vedere cele de mai sus, pentru fiecare PCF și PC desemnat pentru efectuarea controalelor oficiale asupra produselor ecologice și a produselor în conversie, statele membre ar trebui să includă în coloana 7 a listelor de PCF și PC specificații suplimentare care să indice faptul că astfel de produse sunt incluse în domeniul de aplicare al desemnării. În acest scop, pentru indicarea categoriilor de produse ecologice sau în conversie incluse în domeniul de aplicare al desemnării, ar trebui să se utilizeze abrevierile prevăzute în anexa II la Regulamentul de punere în aplicare (UE) 2019/1014 (de exemplu, inclusiv POA-HC și PNAO-HC ecologice și în conversie).

Listele de PCF ar trebui comunicate serviciilor Comisiei responsabile cu sprijinirea TRACES la adresa sante-traces@ec.europa.eu, pentru a permite includerea în TRACES a PCF. Pentru PC, statele membre vor trebui să efectueze adaptările manuale în TRACES (45).

3.3 Locul controalelor oficiale pentru produsele ecologice și produsele în conversie care fac obiectul controalelor oficiale la PCF

3.3.1. Controale oficiale la distanță față de PCF

Ce se înțelege prin controale oficiale efectuate la distanță față de PCF?

Trebuie luate în considerare două situații:

În ceea ce privește bunurile care fac obiectul controalelor oficiale la PCF, articolul 53 alineatul (1) litera (e) din RCO împuternicește Comisia să adopte acte delegate de stabilire a cazurilor și a condițiilor în care controalele documentare pot fi efectuate la distanță față de un PCF. Totuși, această posibilitate este limitată la transporturile de plante, produse vegetale și alte obiecte menționate la articolul 47 alineatul (1) litera (c) din regulamentul respectiv. În plus, transportul trebuie să se afle fizic în PCF, în pofida faptului că controalele documentare sunt efectuate la distanță. Normele specifice care reglementează respectivele controale oficiale sunt prevăzute în capitolul II din Regulamentul delegat (UE) 2019/2123.

În ceea ce privește bunurile care fac obiectul controalelor oficiale la PCF, altele decât plantele, produsele vegetale și alte obiecte menționate la articolul 47 alineatul (1) litera (c) din RCO (46), transportul trebuie, de asemenea, să fie prezent fizic la PCF, astfel cum se prevede la articolul 47 alineatul (5) din RCO. În conformitate cu articolul 49 alineatul (1) din RCO, autoritatea competentă efectuează controale oficiale care includ și controale documentare la PCF, utilizând toată expertiza de care dispune.

3.3.2 Locul controalelor suplimentare asupra produselor originare din anumite țări terțe

Controalele suplimentare asupra produselor ecologice originare din anumite țări terțe pot fi efectuate în afara PCF?

Comisia, împreună cu statele membre, stabilește categoriile de produse originare din anumite țări terțe care trebuie să facă obiectul unor controale suplimentare în țara terță în conformitate cu articolul 8 din Regulamentul delegat (UE) 2021/1698 și, de asemenea, la intrarea în Uniune în conformitate cu articolul 6 alineatul (2) din Regulamentul delegat (UE) 2021/2306 (47). În cazul în care produsul se încadrează în categoriile de produse care fac obiectul controalelor oficiale la PCF sau la PC, se vor efectua controale suplimentare la PCF sau la PC. Pentru orice alt produs exceptat de la efectuarea controalelor oficiale la PCF, controalele suplimentare vor avea loc la punctul de punere în liberă circulație menționat la articolul 4 din Regulamentul delegat (UE) 2021/2305.

3.3.3 Aplicarea normelor privind continuarea transportului în cazul produselor alimentare și de hrană pentru animale de origine nonanimală ecologice

De ce în Regulamentul delegat (UE) 2019/2124, astfel cum a fost modificat prin Regulamentul delegat (UE) 2021/2305, nu există nicio mențiune referitoare la produsele alimentare și de hrană pentru animale de origine nonanimală ecologice sau în conversie prevăzute la articolul 47 alineatul (1) literele (d)-(f) din RCO, care fac obiectul controalelor oficiale la PCF în temeiul articolului 45 alineatul (5) din RPE?

Nu este necesară includerea unei astfel de mențiuni, având în vedere că Regulamentul delegat (UE) 2019/2124 se aplică deja produselor alimentare și de hrană pentru animale de origine nonanimală care fac obiectul controalelor oficiale la PCF, inclusiv în cazul în care aceste produse alimentare și de hrană pentru animale sunt ecologice sau sunt produse în conversie care fac obiectul controalelor oficiale la PCF în temeiul articolului 45 alineatul (5) din RPE. Acest lucru rezultă din articolul 1 alineatul (1) litera (a) punctul (iii) din Regulamentul delegat 2019/2124, care prevede că dispozițiile privind continuarea transportului prevăzute în regulamentul respectiv se aplică pentru:

„(iii) alimente și hrană pentru animale de origine nonanimală care fac obiectul măsurilor prevăzute de actele menționate la articolul 47 alineatul (1) literele (d), (e) și (f) din Regulamentul (UE) 2017/625;”.

În acest sens, produsele ecologice și produsele în conversie menționate la articolul 45 alineatul (5) din RPE se încadrează în categoriile de animale și bunuri menționate la articolul 47 alineatul (1) litera (f) din RCO (48).

3.3.4 Procedura de transfer către PC pentru controalele de identitate și fizice, inclusiv pentru controalele producției ecologice sub forma controalelor de identitate și fizice

Puteți descrie în detaliu procesul de transfer către alte PC decât PCF pentru controalele de identitate și controalele fizice, în conformitate cu Regulamentul delegat (UE) 2019/2123?

Regulamentul delegat (UE) 2019/2123, astfel cum a fost modificat prin Regulamentul delegat (UE) 2021/2305, vizează transporturile de alimente și de hrană pentru animale de origine nonanimală și transporturile de plante, produse vegetale și alte obiecte care sunt destinate introducerii pe piața Uniunii ca produse ecologice sau produse în conversie și care fac obiectul controalelor oficiale la PCF în temeiul articolului 45 alineatul (5) din RPE.

Condițiile pentru efectuarea controalelor producției ecologice sub forma controalelor de identitate și fizice la PC sunt prevăzute la articolul 2a din Regulamentul delegat (UE) 2019/2123, astfel cum a fost modificat prin Regulamentul delegat (UE) 2021/2305. În special, autoritatea competentă de la PCF responsabilă cu controalele producției ecologice poate autoriza un astfel de transfer numai dacă autoritățile competente de la PCF responsabile cu controalele oficiale SFS au înregistrat în DSCI autorizația lor de a transfera transportul către un PC pentru controalele privind siguranța alimentelor și a hranei pentru animale sub forma unor controale de identitate și a unor controale fizice sau pentru controalele fitosanitare sub forma unor controale de identitate și a unor controale fizice (49).

Fluxul de lucru pentru autorizarea transferului către un PC pentru controalele producției ecologice sub forma unor controale de identitate și a unor controale fizice are loc prin intermediul CI [casetele 21, 22, 25, 26, 27 și 29 din modelul de CI din anexa la Regulamentul delegat (UE) 2021/2306]. În schimb, fluxul de lucru pentru autorizarea transferului către un PC pentru controalele privind siguranța alimentelor și a hranei pentru animale sub forma unor controale de identitate și a unor controale fizice (50) sau pentru controalele fitosanitare sub forma unor controale de identitate și a unor controale fizice (51) are loc prin intermediul DSCI.

În cazul în care transferul către un PC este autorizat atât în DSCI, cât și în CI, controalele producției ecologice sub forma unor controale de identitate și a unor controale fizice, precum și controalele SFS sub forma unor controale de identitate și a unor controale fizice trebuie să fie efectuate la același PC, care trebuie să fie desemnat pentru categoria de mărfuri din transport și să fie situat în statul membru în care transportul urmează să fie pus în liberă circulație (52).

În ceea ce privește notificarea transferului de la autoritatea competentă responsabilă cu controalele producției ecologice la PCF către autoritatea responsabilă cu controalele producției ecologice la PC (53), nu există nicio notificare specifică generată automat în TRACES atunci când se completează caseta 27 din CI. Totuși, atunci când este autorizat un transfer către un PC (în caseta 27 din CI este selectat un PC), autoritățile competente care figurează ca autorități responsabile pentru respectivul PC vor putea vizualiza CI prin intermediul tabloului lor de bord (unde vor fi afișate toate CI din zona lor de responsabilitate).

În cazul în care transportul este selectat de autoritățile competente de la PCF atât pentru controalele privind siguranța alimentelor și a hranei pentru animale sau pentru controalele fitosanitare sub forma unor controale de identitate și a unor controale fizice, cât și pentru controalele producției ecologice sub forma unor controale de identitate și a unor controale fizice, autoritățile competente de la PCF trebuie să autorizeze transferul în legătură cu toate controalele respective (54) (așa-numitul „paralelism total”).

În ceea ce privește transporturile de alimente și hrană pentru animale de origine nonanimală sau de plante, produse vegetale și alte obiecte destinate introducerii pe piața Uniunii ca produse ecologice sau produse în conversie, autoritatea competentă de la PCF responsabilă cu controalele oficiale SFS poate autoriza transferul către un PC pentru controale de identitate și controale fizice în vederea verificării conformității cu normele sanitare sau fitosanitare menționate la articolul 1 alineatul (2) din RCO, după caz. În acest caz, se aplică următoarele (a se vedea și arborele decizional specific din anexa la prezentul document):

— autoritatea competentă de la PCF responsabilă cu controalele documentare ale producției ecologice efectuează aceste controale și completează caseta 25 din CI în funcție de rezultatul controalelor respective. De asemenea, trebuie să se indice în caseta respectivă dacă transportul este selectat pentru controale de identitate și controale fizice;

— în paralel, în cazul în care transportul a fost selectat la PCF pentru controalele SFS sub forma unor controale de identitate și a unor controale fizice (sunt bifate casetele II.4, II.5 și, eventual, II.6 din DSCI), iar autoritatea competentă de la PCF responsabilă cu controalele oficiale SFS intenționează să autorizeze transferul către PC pentru controalele SFS sub forma unor controale de identitate și a unor controale fizice, autoritatea competentă respectivă autorizează transferul transportului către un PC, cu excepția cazului în care: — în caseta 30 din CI a fost bifată caseta „transportul nu poate fi pus în liberă circulație” (55). Acest lucru este valabil și în cazul în care din caseta 30 din CI reiese că o parte a transportului nu poate fi pusă în liberă circulație (nici ca produse ecologice, nici ca produse convenționale) (56). În cazul în care transportul nu este selectat în CI pentru controalele producției ecologice sub forma unor controale de identitate și a unor controale fizice, autoritatea competentă responsabilă cu controalele oficiale SFS trebuie să aștepte ca decizia să fie înregistrată în caseta 30 din CI. În schimb, în cazul în care transportul este selectat în CI pentru controalele producției ecologice sub forma unor controale de identitate și a unor controale fizice, autoritatea competentă responsabilă cu controalele oficiale SFS poate proceda la autorizarea transferului în DSCI fără a aștepta completarea casetei 30 din CI. În plus, autoritatea competentă responsabilă cu controalele oficiale SFS poate autoriza transferul către un PC și în cazul în care rezultatul controalelor documentare din caseta 25 nu este satisfăcător, cu condiția ca decizia din caseta 30 din CI să stipuleze că transportul poate fi pus în liberă circulație ca neecologic. În acest caz, ar trebui să fie totuși posibil transferul către PC pentru controalele privind siguranța alimentelor și a hranei pentru animale sau pentru controalele fitosanitare sub forma unor controale de identitate și a unor controale fizice. Nu este necesar ca PC să fie desemnat pentru controalele producției ecologice. Transferul către PC are loc în conformitate cu normele și procedurile prevăzute în capitolul I din Regulamentul delegat (UE) 2019/2123; sau — caseta privind regimurile vamale speciale este bifată în CI (57);

— în cazul în care operatorul nu a solicitat transferul către un PC, autoritatea competentă de la PCF responsabilă cu controalele oficiale SFS poate decide un astfel de transfer, cu condiția ca operatorul să nu aibă obiecții cu privire la această decizie (58);

— la autorizarea transferului către PC în casetele II.9 și II.18 din DSCI, operatorul responsabil de transport trebuie să emită un DSCI separat (ulterior), în conformitate cu articolul 2 alineatul (1) litera (d) din Regulamentul delegat (UE) 2019/2123. Atunci când emite acest DSCI ulterior, operatorul trebuie să selecteze tipul de produs „Organic” („Ecologic”) în caseta I.31 din respectivul DSCI și să introducă un link către CI în acest DSCI ulterior și

— după efectuarea controalelor de identitate și a controalelor fizice la PC, respectivul DSCI separat (ulterior) este finalizat de către autoritatea competentă de la PC responsabilă cu controalele oficiale SFS. DSCI poate fi finalizat ca acceptabil pentru piața internă numai după consultarea CI (prin intermediul linkului către CI disponibil în DSCI) (59).

Exemplu – decizia autorității fitosanitare de la PCF de a autoriza transferul către PC pentru controalele fitosanitare ( fluxul de lucru în DSCI ). Un transport de citrice din Mexic destinate introducerii pe piața UE ca ecologice [în caseta I.31 din DSCI este selectat tipul de produs „Organic” („Ecologic”), iar în DSCI este introdus un link către CI] este prezentat pentru controalele oficiale la PCF de primă sosire în statul membru 1. Operatorul responsabil de transport solicită transferul transportului către un PC pentru controalele fitosanitare, în statul membru 2, în cazul în care transportul este selectat pentru astfel de controale, prin completarea în TRACES a casetei I.20 din partea I a DSCI-PP. Se aplică următoarele: — PCF de primă sosire trebuie indicat în caseta 10 din CI (60); — PC în care urmează să fie efectuate controalele fitosanitare trebuie să fie indicat de operatorul responsabil de transport în caseta I.20 din DSCI-PP, în TRACES, în partea dedicată „detaliilor destinațiilor controlate pentru I.20” (61); — autoritatea competentă de la PCF responsabilă cu controalele producției ecologice efectuează controalele documentare ale producției ecologice și înregistrează rezultatul acestora în partea relevantă din caseta 25 din CI. De asemenea, în caseta 25 din CI se indică dacă transportul este selectat sau nu pentru controale de identitate și controale fizice. Controalele documentare ale producției ecologice sunt efectuate la PCF; — autoritatea competentă de la PCF responsabilă cu controalele fitosanitare efectuează controale documentare și, dacă acestea sunt satisfăcătoare, poate autoriza transferul transportului către un PC pentru controalele fitosanitare într-un stat membru 2 (62), prin completarea casetelor II.9 și II.18 din primul DSCI-PP din TRACES, cu condiția ca transportul să fi fost selectat pentru controalele fitosanitare sub forma unor controale de identitate și a unor controale fizice la PCF. În cazul în care operatorul nu a solicitat transferul către un PC, autoritatea competentă de la PCF poate decide un astfel de transfer, cu condiția ca operatorul să nu aibă obiecții (63). Totuși, înainte de a autoriza transferul prin DSCI, autoritatea competentă trebuie să verifice CI (prin intermediul linkului disponibil în DSCI) și să refuze transferul dacă în caseta 30 din CI s-a bifat „transportul nu poate fi pus în liberă circulație”. Acest lucru este valabil și în cazul în care din caseta 30 din CI reiese că o parte a transportului nu poate fi eliberată (nici ca produse ecologice, nici ca produse convenționale) (64) . Acest lucru este valabil și în cazul în care se bifează caseta 23 din CI privind regimurile vamale speciale (65); — în cazul în care transportul este selectat pentru controalele producției ecologice sub forma unor controale de identitate și a unor controale fizice, autoritatea competentă de la PCF responsabilă cu controalele producției ecologice trebuie să autorizeze transferul către același PC ca și cel indicat în DSCI (a se vedea arborele decizional specific pentru autoritatea responsabilă cu controalele producției ecologice din anexa la prezentul document); — la autorizarea transferului în DSCI, operatorul responsabil de transport trebuie să emită un DSCI separat (ulterior) menționat la articolul 2 alineatul (1) litera (d) din Regulamentul delegat (UE) 2019/2123, să selecteze tipul de produs „Organic” („Ecologic”) în caseta I.31 din acest DSCI și să introducă un link către CI în respectivul DSCI ulterior și — autoritatea competentă de la PC responsabilă cu controalele fitosanitare finalizează DSCI separat (ulterior) menționat la articolul 2 alineatul (1) litera (d) din Regulamentul delegat (UE) 2019/2123. Acest DSCI poate fi finalizat ca acceptabil pentru piața internă numai după consultarea CI vizat (prin intermediul linkului către CI disponibil în respectivul DSCI ulterior).

Exemplu În ceea ce privește fluxul de lucru pentru autoritatea competentă de la PCF responsabilă cu controalele producției ecologice în legătură cu autorizarea transferului către PC în CI pentru controalele producției ecologice sub forma unor controale de identitate și a unor controale fizice, a se vedea arborele decizional specific din anexa la prezentul document.

Cu privire la acest aspect, a se vedea, de asemenea: — arborele decizional pentru autoritatea competentă de la PCF responsabilă cu controalele oficiale SFS cu privire la autorizarea transferului către PC prin intermediul DSCI pentru controalele SFS sub forma unor controale de identitate și a unor controale fizice, din anexa la prezentul document și — arborele decizional pentru autoritatea de la PCF responsabilă cu controalele producției ecologice cu privire la autorizarea transferului către CP în CI pentru controalele producției ecologice sub forma unor controale de identitate și a unor controale fizice, din anexa la prezentul document.

3.3.5 Procedura de continuare a transportului către locul de destinație finală în așteptarea rezultatelor analizelor de laborator

Puteți descrie în detaliu procesul legat de continuarea transportului către locul de destinație finală, în așteptarea rezultatelor controalelor fizice, în conformitate cu Regulamentul delegat (UE) 2019/2124?

Regulamentul delegat (UE) 2019/2124 se referă la plantele, produsele vegetale și alte obiecte, precum și la produsele alimentare și de hrană pentru animale de origine nonanimală care fac obiectul controalelor oficiale la PCF, inclusiv în cazul în care acestea sunt destinate introducerii pe piața Uniunii ca produse ecologice sau produse în conversie. De exemplu, următoarele produse alimentare și de hrană pentru animale de origine nonanimală destinate introducerii pe piața Uniunii ca produse ecologice sau produse în conversie pot fi vizate de un astfel de transfer către unități pentru continuarea transportului: orezul și produsele din orez originare din China care fac obiectul Deciziei de punere în aplicare 2011/884/UE; produsele enumerate în anexele I și II la Regulamentul de punere în aplicare (UE) 2019/1793.

Regulamentul delegat (UE) 2019/2124 nu se aplică produselor de origine animală.

Cazurile și condițiile în care poate fi autorizată continuarea transportului, inclusiv procedurile care trebuie urmate, sunt prevăzute în capitolul II articolele 3-10 din Regulamentul delegat (UE) 2019/2124.

„Continuarea transportului” este definită la articolul 2 alineatul (4) din Regulamentul delegat (UE) 2019/2124 ca fiind „circulația transporturilor de bunuri de la un post de inspecție la frontieră până la locul lor de destinație finală din Uniune, în așteptarea rezultatelor analizelor și testelor de laborator”.

Condițiile de autorizare a continuării transportului sunt stabilite la articolul 4 din Regulamentul delegat (UE) 2019/2124. Autoritățile competente de la PCF de introducere în Uniune pot autoriza continuarea transportului dacă sunt îndeplinite următoarele condiții: rezultatele controalelor documentare, de identitate și fizice, altele decât analizele și testele de laborator efectuate în cadrul respectivelor controale fizice, efectuate la PCF, sunt satisfăcătoare (a); operatorul responsabil de transport a solicitat continuarea transportului (b).

Operatorul responsabil de transport poate solicita continuarea transportului în cazul în care transportul este selectat la PCF pentru teste de laborator. În cazul transporturilor de produse ecologice și produse în conversie, pot avea loc următoarele situații de continuare a transportului:

— numai în așteptarea rezultatelor testelor de laborator SFS; în acest caz, transportul a fost selectat doar pentru testele de laborator SFS (este bifată caseta II.6 din DSCI), nu și pentru testele de laborator ecologice (partea relevantă referitoare la testul de laborator din caseta 29 din CI nu este bifată) sau

— în așteptarea rezultatelor testelor de laborator SFS și ale testelor de laborator pentru producția ecologică; în acest caz, transportul a fost selectat atât pentru testele de laborator SFS, cât și pentru testele de laborator pentru producția ecologică. Fluxul de lucru pentru autorizarea continuării transportului are loc prin DSCI, iar autoritățile competente de la PCF responsabile cu controalele oficiale SFS și, respectiv, cu controalele producției ecologice trebuie să colaboreze în acest scop.

În schimb, nu este posibil să se autorizeze continuarea transportului prin DSCI în TRACES în cazul în care transportul a fost selectat doar pentru teste de laborator pentru producția ecologică (spre deosebire de testele de laborator SFS). Într-adevăr, continuarea transportului trebuie să fie autorizată în DSCI de către autoritatea competentă, iar această autorizare poate avea loc numai dacă sunt bifate casetele II.4-II.6 din DSCI.

În cazul în care autoritatea competentă de la PCF autorizează continuarea transportului în cazurile descrise mai sus, transportul către unitățile pentru continuarea transportului ar trebui să aibă loc înainte de vizarea CI și/sau finalizarea DSCI. Vizarea CI poate avea loc numai atunci când sunt disponibile rezultatele analizelor de laborator efectuate în cadrul controalelor producției ecologice.

Atunci când autoritățile competente de la PCF autorizează continuarea transportului, operatorul responsabil de transport trebuie să emită un DSCI separat, astfel cum se prevede la articolul 5 din Regulamentul delegat (UE) 2019/2124. Operatorul trebuie să selecteze tipul de produs „Organic” („Ecologic”) în caseta I.31 din acest DSCI separat (ulterior) și să introducă linkul către CI în respectivul DSCI.

Transportul trebuie să fie transportat către „unități pentru continuarea transportului” desemnate în conformitate cu articolul 9 din Regulamentul delegat (UE) 2019/2124 și înregistrate în TRACES în conformitate cu articolul 10 din regulamentul respectiv. Aceasta înseamnă, printre altele, că statele membre pot desemna unități pentru continuarea transportului pentru una sau mai multe categorii de mărfuri, astfel cum se menționează la articolul 1 alineatul (1) litera (a) din Regulamentul delegat (UE) 2019/2124, cu condiția ca acestea să fie antrepozite vamale sau spații de depozitare temporară, astfel cum se menționează la articolul 240 alineatul (1) și, respectiv, la articolul 147 alineatul (1) din Regulamentul (UE) nr. 952/2013 (66).

„Unitatea pentru continuarea transportului” este definită la articolul 2 alineatul (5) din Regulamentul delegat (UE) 2019/2124 ca fiind „unitatea de la locul de destinație finală din Uniune sau de la locul situat în subordinea aceleiași autorități competente ca și locul de destinație finală, desemnată de statul membru de destinație pentru depozitarea transporturilor de bunuri care fac obiectul continuării transportului înainte de punerea în liberă circulație a acestor transporturi”.

Pentru produsele ecologice și produsele în conversie, numai spațiile primului destinatar pot fi desemnate ca unități pentru continuarea transportului, întrucât continuarea transportului permite deplasarea până la locul de destinație finală, iar primul destinatar (67) primește transportul în vederea pregătirii și/sau a comercializării ulterioare.

Condițiile pentru transportarea și depozitarea transporturilor care fac obiectul continuării transportului sunt stabilite la articolul 6 din Regulamentul delegat (UE) 2019/2124. În special, transportul nu trebuie să părăsească unitatea pentru continuarea transportului până la luarea deciziei privind transportul de către autoritățile competente de la PCF și înregistrarea acesteia în DSCI în conformitate cu articolul 55 din RCO (68). DSCI poate fi finalizat ca „acceptabil pentru piața internă” numai după consultarea CI vizat (prin intermediul linkului către CI disponibil în DSCI).

Articolul 7 din Regulamentul delegat (UE) 2019/2124 stabilește operațiunile care trebuie efectuate de autoritățile competente de la PCF după autorizarea continuării transportului. În special, la finalizarea DSCI separat menționat la articolul 5 din Regulamentul delegat (UE) 2019/2124 și în conformitate cu articolul 56 alineatul (5) din RCO, autoritățile competente de la PCF de introducere în Uniune trebuie să informeze imediat autoritățile competente de la locul de destinație finală (primul destinatar) prin intermediul TRACES (69). Vizarea CI trebuie să aibă loc înainte de finalizarea DSCI separat ca „acceptabil pentru piața internă” și trebuie să fie efectuată de autoritatea competentă de la PCF responsabilă cu înregistrarea unei decizii în CI.

Articolul 8 din Regulamentul delegat 2019/2124 stabilește operațiunile care trebuie efectuate de către autoritățile competente de la locul de destinație finală (primul destinatar). În special, autoritățile competente de la locul de destinație finală trebuie să confirme sosirea transportului în unitatea pentru continuarea transportului prin completarea în TRACES a părții III din DSCI menționat la articolul 3 din Regulamentul delegat (UE) 2019/2124 (DSCI inițial, spre deosebire de DSCI ulterior menționat la articolul 5 din regulamentul respectiv). În plus, autoritățile competente de la locul de destinație finală trebuie să plaseze transporturile care nu sunt în conformitate cu normele menționate la articolul 1 alineatul (2) din RCO în reținere oficială în conformitate cu articolul 66 alineatul (1) din RCO și trebuie să ia toate măsurile necesare pentru punerea în aplicare a măsurilor dispuse de autoritățile competente de la PCF în conformitate cu articolul 66 alineatele (3) și (4) din RCO (70).

Punerea în liberă circulație poate avea loc numai după ce DSCI a fost finalizat ca „acceptabil pentru piața internă”, în conformitate cu articolul 57 alineatul (2) litera (b) din RCO, iar CI indică faptul că transportul poate fi pus în liberă circulație.

3.4. Legătura dintre CI și DSCI

3.4.1. Desemnarea diferitelor autorități competente responsabile cu controalele oficiale SFS și cu controalele producției ecologice

În mai multe state membre, autoritățile competente să efectueze controale ale producției ecologice sunt diferite de cele competente pentru controalele oficiale SFS. Normele privind controalele la import pentru produsele ecologice la PCF de primă sosire, aplicabile de la 1 ianuarie 2022, afectează această repartizare națională a responsabilităților?

Normele privind controalele la import pentru produsele destinate a fi introduse pe piața UE ca produse ecologice sau produse în conversie, aplicabile de la 1 ianuarie 2022 (71), nu afectează nici posibilitatea ca statele membre să desemneze autorități competente diferite responsabile cu efectuarea controalelor producției ecologice și, respectiv, a controalelor oficiale SFS, nici posibilitatea ca astfel de autorități diferite să efectueze aceste controale la PCF.

CI trebuie să fie vizat de autoritatea competentă responsabilă cu controalele producției ecologice la PCF sau la PC, după caz.

În plus, articolul 6 alineatul (5) din Regulamentul delegat (UE) 2021/2306 prevede că decizia privind transporturile luată în conformitate cu articolul 55 din RCO trebuie să conțină una dintre mențiunile de la articolul 6 alineatul (3) primul paragraf din Regulamentul delegat (UE) 2021/2306. În acest scop, linkul către CI va fi disponibil în DSCI și, în cazul în care, pe baza rezultatelor controalelor oficiale SFS, DSCI poate fi finalizat ca „acceptabil pentru piața internă”, inspectorul SFS ar trebui să ia în considerare decizia înregistrată în caseta 30 din CI prin intermediul linkului respectiv înainte de finalizarea DSCI (72).

3.4.2 Personalul competent să efectueze eșantionarea pentru analiză și să vizeze CI

Este necesar ca CI să fie vizat de un medic veterinar oficial sau de un inspector fitosanitar? Eșantionarea în scopul controalelor producției ecologice trebuie efectuată de un medic veterinar oficial sau de un inspector fitosanitar oficial?

Nu. Însă un medic veterinar oficial sau un funcționar fitosanitar oficial trebuie să ia o decizie cu privire la transporturile de astfel de produse, în conformitate cu articolul 55 alineatele (1) și (2) din RCO. În acest scop, medicul veterinar oficial sau funcționarul fitosanitar oficial poate finaliza DSCI ca „acceptabil pentru piața internă” numai după ce a luat în considerare decizia privind transportul înregistrată în caseta 30 din CI (73).

3.4.3. Posibilitatea ca autoritățile de la PCF responsabile cu controalele oficiale SFS și cu controalele producției ecologice să acționeze în mod independent, inclusiv în TRACES

Autoritățile competente de la PCF responsabile cu controalele producției ecologice și, respectiv, cu controalele oficiale SFS pot să acționeze în mod independent? Fiecare dintre acestea poate fi desemnată separat drept PCF pentru domeniul său de competență?

Da, aceste autorități competente pot acționa independent. În același timp, ele au obligația de a face schimb de informații în cazul în care detectează neconformități în legătură cu același transport sau de alte informații relevante cu privire la statutul ecologic (74).

În consecință, TRACES permite autorităților competente de la PCF responsabile cu controalele producției ecologice și cu controalele oficiale SFS să acționeze independent în ceea ce privește completarea și semnarea CI și a DSCI. TRACES oferă acces exclusiv pentru citire la CI prin intermediul DSCI pentru autoritățile responsabile cu controalele oficiale SFS și invers, la DSCI pentru autoritățile responsabile cu controalele producției ecologice, astfel încât să le fie mai ușor să vadă CI și DSCI.

După ce Comisia a informat statul membru că poate proceda la desemnarea PCF pentru controalele producției ecologice, statul membru trebuie să transmită serviciilor Comisiei care răspund de TRACES lista PCF desemnate pentru controalele producției ecologice, iar aceste servicii vor atribui domeniul ecologic (75) respectivului/respectivelor PCF.

3.4.4 Fluxul de lucru pentru finalizarea unui DSCI legat de un CI

Care este fluxul de lucru pentru finalizarea unui DSCI legat de un CI?

— autoritatea competentă responsabilă cu controalele SFS și cu controalele producției ecologice primește o notificare prealabilă cu privire la sosirea transportului prin intermediul DSCI și al CI;

— în cazul în care operatorul intenționează să introducă produsul pe piața Uniunii ca produs ecologic sau produs în conversie, acesta trebuie să selecteze tipul de produs „Organic” („Ecologic”) pus la dispoziție în TRACES în caseta I.31 din DSCI. Într-un astfel de caz, operatorul trebuie, de asemenea, să introducă în DSCI linkul către CI. În cazul în care un transport face atât obiectul unui DSCI-D, cât și al unui DSCI-PP [de exemplu, ardeii grași ecologici (Capsicum annuum) din Republica Dominicană], cele menționate anterior se aplică atât în ceea ce privește DSCI-D, cât și în ceea ce privește DSCI-PP; — în cazul transporturilor transferate către alte PC decât PCF pentru controale de identitate și controale fizice în vederea verificării conformității cu normele SFS, operatorul trebuie să prezinte un DSCI separat (76). Operatorul responsabil de transport trebuie să selecteze tipul de produs „Organic” („Ecologic”) în caseta I.31 din respectivul DSCI separat (ulterior) și să introducă un link către CI în respectivul DSCI separat (ulterior); — în cazul transporturilor transferate la sediul primului destinatar desemnat ca unitate pentru continuarea transportului, trebuie prezentat un DSCI separat (77). Operatorul responsabil de transport trebuie să selecteze tipul de produs „Organic” („Ecologic”) în caseta I.31 din respectivul DSCI separat (ulterior) și să introducă un link către CI în respectivul DSCI separat (ulterior);

— transportul este prezentat pentru controalele producției ecologice și controalele oficiale SFS la PCF de primă sosire în Uniune;

— autoritatea competentă responsabilă cu controalele producției ecologice efectuează aceste controale în conformitate cu articolul 6 din Regulamentul delegat (UE) 2021/2306 și vizează CI (decizia privind transportul este înregistrată în caseta 30 din CI);

— în paralel, autoritatea competentă responsabilă cu controalele oficiale SFS efectuează aceste controale și înregistrează rezultatul lor în partea II a DSCI;

— în cazul în care rezultatele controalelor oficiale SFS nu sunt satisfăcătoare, DSCI trebuie finalizat ca „inacceptabil” pentru piața internă; Finalizarea părții II a DSCI ca „acceptabil pentru piața internă” este blocată în TRACES dacă se aplică una dintre următoarele situații: — în caseta I.31 din DSCI este selectat tipul de produs „Organic” („Ecologic”), dar operatorul nu a introdus un link către CI în DSCI respectiv sau — operatorul a introdus un link către CI în DSCI respectiv, dar inspectorul SFS nu a bifat caseta din partea II a DSCI: „Confirm că am consultat și verificat rezultatul controalelor oficiale aferente privind [numărul de referință al CI]” sau — inspectorul SFS a bifat caseta din partea II a DSCI: „Confirm că am consultat și verificat rezultatul controalelor oficiale aferente privind [numărul de referință al CI]”, dar decizia înregistrată în caseta 30 din CI nu permite finalizarea DSCI ca „acceptabil pentru piața internă” (78).

— pentru a bifa caseta „Confirm că am consultat și verificat rezultatul controalelor oficiale aferente privind [numărul de referință al CI]”, astfel cum se arată mai sus, autoritatea responsabilă cu controalele oficiale SFS trebuie să acceseze linkul către CI care apare în DSCI în TRACES și să vizualizeze decizia privind transportul înregistrată în caseta 30 din CI (79);

— în urma consultării de către inspectorul SFS a deciziei înregistrate în caseta 30 din CI, se aplică următoarele (80): — în cazul în care decizia înregistrată în caseta 30 din CI indică faptul că transportul poate fi pus în liberă circulație (ca produse ecologice, în conversie sau convenționale), dar rezultatele controalelor oficiale SFS nu sunt satisfăcătoare, DSCI trebuie finalizat ca „inacceptabil” (caseta II.16 din DSCI) (81). Această decizie trebuie notificată fără întârziere autorității competente responsabile cu vizarea CI în TRACES, în vederea actualizării CI (82); — în cazul în care decizia înregistrată în caseta 30 din CI indică faptul că transportul poate fi pus în liberă circulație (ca produse ecologice, în conversie sau convenționale) și dacă rezultatele controalelor oficiale SFS sunt satisfăcătoare, trebuie completată caseta II.12 („Acceptabil pentru piața internă”) din DSCI; — în cazul în care decizia înregistrată în caseta 30 din CI indică faptul că transportul nu poate fi pus în liberă circulație (nici ca produse ecologice, nici ca produse convenționale), această decizie trebuie notificată fără întârziere în TRACES autorității competente relevante responsabile cu controalele oficiale SFS și cu finalizarea DSCI, împreună cu motivele aferente (83). Finalizarea DSCI ca „acceptabil pentru piața internă” este blocată în TRACES; — în cazul în care decizia înregistrată în caseta 30 din CI indică faptul că o parte a transportului poate fi pusă în liberă circulație, finalizarea DSCI ca „acceptabil pentru piața internă” este posibilă în TRACES. Cu toate acestea, dacă din caseta 30 din CI reiese că o parte a transportului nu poate fi pusă în liberă circulație (nici ca produse ecologice, nici ca produse convenționale) (84), DSCI trebuie finalizat ca „inacceptabil” pentru piața internă (85).

Cu privire la acest aspect, a se vedea, de asemenea, arborele decizional specific din anexa la prezentul document.

3.4.5. Fluxul de lucru DSCI dacă în caseta 30 din CI se înregistrează că „o parte a transportului poate fi pusă în liberă circulație”

În cazul în care decizia înregistrată în caseta 30 din CI indică faptul că „o parte a transportului poate fi pusă în liberă circulație”, cum se reflectă acest lucru în DSCI și care este procedura care trebuie urmată?

Trebuie să se facă diferența între următoarele situații:

1/ întregul transport poate fi pus în liberă circulație, dar parțial ca produse ecologice sau produse în conversie și parțial ca produse neecologice (convenționale) (cazul 1) sau

2/ doar o parte a lotului poate fi pusă în liberă circulație, iar cealaltă parte nu poate fi pusă în liberă circulație (nici ca produse ecologice, nici ca produse convenționale) (cazul 2).

În cazul 1, autoritatea competentă responsabilă cu controalele oficiale SFS va finaliza DSCI ca „acceptabil pentru piața internă”. Există două situații (86):

— în cazul în care transportul este divizat la PCF, operatorul responsabil de transport transmite, prin TRACES, un DSCI pentru fiecare parte a transportului divizat (87). Autoritatea competentă de la PCF va finaliza DSCI pentru părțile individuale ale transportului divizat cu decizia „acceptabil pentru piața internă” pentru fiecare parte a transportului divizat (88). Trebuie emis un extras din CI pentru fiecare parte a transportului divizat (89). Linkul către extrasul din CI trebuie furnizat de operator în DSCI separat (ulterior) pentru fiecare parte individuală a transportului (90).

— în cazul în care transportul este divizat după părăsirea PCF și înainte de a fi pus în liberă circulație, se aplică articolul 6 din Regulamentul delegat (UE) 2019/1602, iar operatorul responsabil de transport trebuie să se asigure că o copie, pe suport de hârtie sau în format electronic, a DSCI însoțește fiecare parte a transportului divizat până la punerea sa în liberă circulație. Pentru fiecare parte a transportului divizat trebuie vizat un extras din CI (91).

În cazul 2, decizia din CI indică faptul că numai o parte a transportului poate fi pusă în liberă circulație (fie ca produse ecologice, fie ca produse neecologice), iar din caseta 30 din CI reiese că o parte a transportului nu poate fi pusă în liberă circulație (nici ca produse ecologice, nici ca produse convenționale) (92). Autoritatea competentă responsabilă cu controalele oficiale SFS la PCF va finaliza DSCI ca „inacceptabil” pentru piața internă și poate decide să respingă doar o parte a transportului, în conformitate cu articolul 66 alineatul (4) din RCO. Se aplică dispozițiile articolului 5 alineatul (2) din Regulamentul delegat (UE) 2019/1602, inclusiv următoarele, dar fără a se limita la acestea:

— la finalizarea DSCI pentru întregul transport, operatorul responsabil de transport trebuie să prezinte un DSCI pentru fiecare parte a transportului divizat și să declare în acesta cantitatea, mijlocul de transport și locul de destinație pentru partea respectivă. În plus, importatorul prezintă un extras din CI pentru fiecare dintre loturi și introduce linkul către extrasul din CI în DSCI separat emis pentru părțile individuale ale transportului divizat (93) și

— autoritatea competentă de la PCF finalizează DSCI pentru părțile individuale ale transportului divizat în conformitate cu articolul 56 alineatul (5) din RCO, ținând seama de decizia adoptată în caseta 12 din extrasul din CI pentru fiecare parte a transportului divizat.

3.4.6 Legătura dintre DSCI și extrasele din CI

Cum vor fi corelate extrasele din CI cu DSCI pentru bunurile prevăzute la articolul 47 alineatul (1) din RCO?

Există mai multe scenarii, iar în toate scenariile operatorul trebuie să furnizeze linkul (94) în TRACES. TRACES permite conectarea CI la DSCI și a extraselor din CI la CI și, începând cu al 4-lea trimestru al anului 2022, conectarea extraselor din CI la DSCI, inclusiv la DSCI ulterioare sau separate.

— În cazul în care transportul este divizat după ce a părăsit PCF și înainte de punerea în liberă circulație și toate loturile sunt puse în liberă circulație: — legătura între DSCI și CI (95) și — legătura între extrasul din CI și CI (96) și o legătură între DSCI și extrasele din CI (97).

— În cazul în care transportul este divizat la PCF (98) și toate loturile sunt puse în liberă circulație: — legătura între primul DSCI (așa-numitul DSCI „mamă”) și CI (99) și — legătura între DSCI separate (ulterioare) emise pentru fiecare parte a transportului divizat (așa-numitele DSCI „fiice”) și extrasele din CI (100).

— În cazul în care transportul este parțial respins (101): — legătura între primul DSCI (așa-numitul DSCI „mamă”) și CI (102) și — legătura între DSCI separat (denumit în continuare „DSCI fiică”) eliberat pentru partea acceptată și partea respinsă a transportului și extrasele din CI corespondente (103).

3.4.7. Posibilitatea ca în caseta 30 din CI să se înregistreze „transportul nu poate fi pus în liberă circulație”

Autoritatea competentă va putea în continuare să înregistreze în CI decizia conform căreia transportul nu poate fi pus în liberă circulație?

Da. Situația rămâne aceeași ca înainte de 1 ianuarie 2022, când inspectorii responsabili cu controalele producției ecologice puteau lua o decizie în TRACES cu privire la transporturile care nu au putut fi puse în liberă circulație (104).

3.4.8 Posibilitatea de a solicita punerea în liberă circulație ca produse neecologice a unui transport considerat neconform cu normele privind producția ecologică

În cazul nerespectării RPE, investigația necesară poate dura mai multe săptămâni. DSCI poate să fie finalizat ca „acceptabil pentru piața internă” dacă toate celelalte controale oficiale au fost efectuate, iar produsul respectă toate celelalte norme?

Nu. DSCI poate fi finalizat ca „acceptabil pentru piața internă” numai după ce au fost efectuate toate controalele oficiale, inclusiv controalele producției ecologice. Prin urmare, pentru finalizarea DSCI, investigația trebuie să fie finalizată și CI trebuie să fie vizat. În cazul în care investigația indică nerespectarea RPE, dar bunurile pot fi puse în liberă circulație pe piața internă ca produse convenționale (neecologice), operatorul poate solicita punerea în liberă circulație ca produse convenționale. Autoritatea competentă trebuie să fie de acord și să vizeze CI prin completarea casetei 30, astfel încât bunurile să poată fi eliberate ca produse neecologice (convenționale). DSCI va fi finalizat de îndată ce CI este vizat.

3.4.9. Interdicția de a pune transportul pe piață înainte de vizarea CI

Transporturile de produse menționate la articolul 47 alineatul (1) litera (b) din RCO și transporturile de plante, produse vegetale și alte obiecte eșantionate pentru analize de laborator în cursul controalelor producției ecologice sub forma unor controale fizice pot fi introduse pe piață ca produse ecologice sau produse în conversie înainte ca rezultatele testelor de laborator respective să fie disponibile, cu alte cuvinte înainte ca CI să fie vizat și înainte ca DSCI să fie finalizat pe baza acestora?

Nu.

CI trebuie să fie finalizat de către autoritățile competente pe baza rezultatelor testelor de laborator. DSCI va fi validat ca „acceptabil pentru piața internă” numai atunci când CI este finalizat, iar decizia înregistrată în caseta 30 a acestuia indică faptul este că transportul poate fi pus în liberă circulație. Transportul nu poate fi introdus pe piață ca „ecologic” înainte de finalizarea CI.

În ceea ce privește produsele menționate la articolul 47 alineatul (1) litera (b) din RCO, punerea în liberă circulație nu poate fi autorizată în conformitate cu articolul 4 alineatul (8) din Regulamentul de punere în aplicare (UE) 2019/2130, deoarece testele de laborator efectuate în vederea completării CI nu sunt aleatorii, ci sunt bazate pe probabilitatea nerespectării RPE (105).

În ceea ce privește plantele, produsele vegetale și alte obiecte, punerea în liberă circulație nu poate fi autorizată în conformitate cu articolul 4 alineatul (9) din Regulamentul de punere în aplicare (UE) 2019/2130, deoarece dispoziția respectivă nu se aplică în cazurile în care respectivele plante, produse vegetale și alte obiecte sunt produse ecologice care fac obiectul controalelor oficiale la PCF în temeiul articolului 45 alineatul (5) din RPE [și, prin urmare, în temeiul articolului 47 alineatul (1) litera (f) din RCO]. Totuși, în ceea ce privește produsele respective, Regulamentul delegat (UE) 2021/2305 modifică Regulamentul delegat (UE) 2019/2124 pentru a permite continuarea transportului acestor produse până la locul de destinație finală, în așteptarea rezultatelor testelor de laborator. În conformitate cu Regulamentul delegat (UE) 2019/2124, în cazul continuării transportului, transportul trebuie să fie transportat de statele membre către unitățile pentru continuarea transportului (spațiile primului destinatar desemnate ca unități pentru continuarea transportului). Transportul nu trebuie să părăsească unitatea pentru continuarea transportului și nu poate fi pus în liberă circulație până la luarea deciziei privind transportul de către autoritățile competente de la PCF în conformitate cu articolul 55 din RCO (106).

3.4.10 Depășire a LMR constatată în timpul controalelor oficiale SFS care nu împiedică comercializarea ca produse convenționale și impactul asupra statutului ecologic

În cazul în care, în cursul controalelor oficiale SFS, se constată că produsele depășesc LMR aplicabile, dar respectă acea LMR care permite comercializarea lor ca produse convenționale, care este impactul asupra unei decizii anterioare din CI de a acorda produselor statutul ecologic (adoptată fără control fizic)?

Pentru orice produs alimentar, respectarea LMR pentru pesticide trebuie determinată conform procedurii descrise în Instrucțiunea de lucru 2.2 a RASFF.

În cazul în care, în urma acestei proceduri, se ajunge la concluzia că produsul nu respectă LMR relevantă, acesta nu poate fi introdus pe piață nici ca produs ecologic, nici ca produs convențional. În acest caz, autoritatea competentă de la PCF trebuie să înregistreze în DSCI faptul că transportul este „inacceptabil” pentru piața internă și trebuie să informeze în TRACES autoritatea competentă responsabilă cu controalele producției ecologice care a vizat CI aferent, în vederea actualizării respectivului CI (107).

În cazul în care, în urma acestei proceduri, se ajunge la concluzia că, în pofida depășirii LMR, produsele respectă LMR, produsele respective pot fi introduse pe piață ca produse convenționale. Totuși, autoritatea competentă care a autorizat comercializarea ca produse convenționale trebuie să furnizeze în TRACES informațiile privind depășirea LMR, inclusiv rezultatele analizelor de laborator, autorității competente care a vizat CI aferent. Același lucru este valabil și în cazul în care autoritatea competentă responsabilă cu controalele oficiale SFS deține alte informații relevante pentru statutul ecologic al produsului (de exemplu, în cazul în care rezultatele testelor de laborator arată că produsul a fost cultivat cu pesticide care nu sunt autorizate pentru utilizare în agricultura ecologică). Autoritatea responsabilă cu controalele oficiale SFS trebuie să suspende finalizarea DSCI în așteptarea deciziei privind statutul ecologic în cadrul CI: autoritatea competentă care a adoptat decizia în CI aferent trebuie să utilizeze aceste „informații relevante” pentru a decide dacă există un impact asupra statutului ecologic al produsului, trebuie să actualizeze caseta 30 din CI, dacă este cazul (108), și să ofere feedback autorității responsabile cu controalele oficiale SFS dacă decizia înregistrată în caseta 30 din CI a fost sau nu modificată.

3.4.11 Impactul asupra controalelor coordonate intensificate ale nerespectării normelor privind producția ecologică înregistrată în CI

Care este impactul asupra efectuării în mod coordonat a controalelor intensificate (CPIC) în conformitate cu Regulamentul de punere în aplicare (UE) 2019/1873 al unei decizii din CI care indică faptul că transportul nu respectă RPE?

Transporturile sunt selectate pentru efectuarea în mod coordonat a controalelor intensificate (CPIC) în legătură cu o încălcare specifică a normelor menționate la articolul 1 alineatul (2) din RCO (109).

În consecință, în cadrul CPIC, se efectuează controale oficiale în legătură cu același tip de încălcare, astfel cum se indică în TRACES în conformitate cu articolul 3 alineatul (1) din Regulamentul de punere în aplicare (UE) 2019/1873 (110).

În consecință, controalele impuse sunt instituite atunci când intră în Uniune trei transporturi care prezintă același tip de încălcare indicat în notificarea menționată la articolul 3 alineatul (1) din Regulamentul de punere în aplicare (UE) 2019/1873 (111).

În ceea ce privește articolul 6 alineatul (1) litera (b) punctul (i) și articolul 6 alineatul (2) litera (a) din Regulamentul de punere în aplicare (UE) 2019/1873 privind stoparea CPIC, se menționează „o secvență neîntreruptă de cel puțin 10, respectiv 30 de rezultate satisfăcătoare în ceea ce privește efectuarea în mod coordonat a controalelor oficiale intensificate înregistrată în IMSOC de către autoritățile competente ale posturilor de inspecție la frontieră din statele membre”. În acest sens, din coroborarea articolului 4 alineatul (1) cu articolul 6 din regulamentul respectiv rezultă că rezultatele satisfăcătoare menționate la articolul 6 se referă la rezultate cu privire la același tip de încălcare ca și cel menționat la articolul 3 alineatul (1) din Regulamentul de punere în aplicare (UE) 2019/1873.

Având în vedere cele de mai sus, în cazul în care încălcarea care a declanșat CPIC nu este aceeași cu cea menționată în CI, iar rezultatele controalelor oficiale cu privire la încălcarea care a declanșat CPIC sunt satisfăcătoare, rezultatul controlului ar fi considerat satisfăcător în sensul articolului 6 din Regulamentul de punere în aplicare (UE) 2019/1873. Faptul că transportul nu respectă RPE nu ar afecta stoparea CPIC, în conformitate cu toate condițiile stabilite la articolul 6 din Regulamentul de punere în aplicare (UE) 2019/1873.

3.5. Regimuri vamale speciale în conformitate cu articolul 7 alineatele (1) și (2) din Regulamentul delegat (UE) 2021/2306

3.5.1. Finalizarea DSCI necesară pentru plasarea sub regimuri vamale speciale

Plasarea transportului sub regimuri vamale speciale (caseta 23 din CI) necesită un DSCI finalizat (112) . Autoritățile competente pot să finalizeze un DSCI în acest scop, având în vedere că CI nu este încă vizat în etapa respectivă a procesului de import?

Cerința privind o primă și o a doua verificare, prevăzută la articolul 7 alineatele (1) și (2) din Regulamentul delegat (UE) 2021/2306, se aplică numai în cazul în care transportul este plasat sub regimul vamal special de antrepozitare vamală sau de perfecționare activă pentru a fi supus uneia dintre pregătirile menționate la articolul 7 alineatul (1) al doilea paragraf literele (a) și (b) din Regulamentul delegat (UE) 2021/2306. În schimb, în cazul în care transportul este plasat sub regimul de antrepozitare vamală în vederea depozitării, de exemplu, atunci CI este vizat după o singură verificare, astfel cum se prevede la articolul 6 din Regulamentul delegat (UE) 2021/2306, iar DSCI este finalizat pe această bază.

În cazul în care se aplică articolul 7 alineatele (1) și (2) din Regulamentul delegat (UE) 2021/2306, autoritatea competentă de la PCF poate finaliza un prim DSCI-D sau DSCI-PP, după caz, prin completarea casetei II.9 din aceste DSCI, pentru a permite plasarea sub regim de antrepozitare vamală sau de perfecționare activă pentru pregătirile menționate la articolul 7 alineatul (1) din Regulamentul delegat (UE) 2021/2306. După cea de a doua verificare prevăzută la articolul 7 alineatul (2) din Regulamentul delegat (UE) 2021/2306, CI va fi vizat și se va emite un al doilea DSCI.

3.5.2. Menționarea în DSCI a informațiilor înregistrate în caseta 23 din CI prin intermediul linkului către CI

Articolul 6 alineatul (5) a doua teză din Regulamentul delegat (UE) 2021/2306 stabilește norme privind completarea DSCI în cazul în care importatorul a bifat caseta 23 din CI privind regimurile vamale speciale. Va fi posibilă punerea în aplicare a acestei dispoziții în TRACES, având în vedere că regimurile vamale menționate la articolul 7 alineatul (1) din Regulamentul delegat (UE) 2021/2306 (antrepozitare vamală și perfecționare activă) nu sunt menționate în DSCI, ci intră sub incidența deciziei DSCI „acceptabil pentru piața internă”?

Articolul 6 alineatul (5) din Regulamentul delegat (UE) 2021/2306 prevede că, în cazul în care importatorul a solicitat plasarea sub un regim vamal special în conformitate cu articolul 7 alineatul (1) din Regulamentul delegat (UE) 2021/2306, prin completarea casetei 23 din CI, decizia privind transporturile luată în conformitate cu articolul 55 din RCO indică regimul vamal aplicabil. În practică:

— a se vedea punctul 3.5.1 din prezentul document cu privire la procedura care trebuie urmată pentru plasarea sub regimuri vamale speciale și

— în partea I a DSCI este disponibil un link către CI, iar autoritatea care semnează DSCI ar trebui să consulte CI prin intermediul linkului respectiv înainte de finalizarea DSCI. Este responsabilitatea operatorului responsabil de transport să furnizeze linkul respectiv către CI în partea I a DSCI (113).

3.6 Punerea în liberă circulație

3.6.1. Locul de punere în liberă circulație pentru produsele care fac obiectul controalelor la import ale producției ecologice la PCF

După ce controalele producției ecologice au loc în cadrul PCF, un lot poate fi pus în liberă circulație într-un alt stat membru? Statul membru în care transportul este pus în liberă circulație va apărea în CI?

Trebuie să se facă diferența între următoarele două situații:

Cazul 1 În cazul produselor care fac obiectul controalelor oficiale la PCF, operatorii pot prezenta transportul în vederea punerii în liberă circulație într-un alt stat membru decât statul membru în care se află respectivul PCF. Statul membru de punere în liberă circulație nu va fi inclus în CI. Totuși, rubrica 11 din CI indică statul membru de destinație sau statul membru al primului destinatar. Cazul 2 În cazul produselor exceptate de la efectuarea controalelor oficiale la PCF, dar care sunt verificate la PCF deoarece respectivul PCF este, de asemenea, înregistrat în TRACES ca punct de punere în liberă circulație, operatorul ar trebui să prezinte transportul pentru punere în liberă circulație în același stat membru în care se află punctul de punere în liberă circulație. În acest caz, PCF trebuie să fie, de asemenea, punctul de punere în liberă circulație. Motivul constă în faptul că, în cazul produselor exceptate de la efectuarea controalelor oficiale la PCF, controalele producției ecologice trebuie să aibă loc într-un punct de punere în liberă circulație din statul membru în care transportul este pus în liberă circulație în Uniune.

3.6.2 Transporturi divizate depozitate temporar

Potrivit articolului 6 alineatul (7) din Regulamentul delegat (UE) 2021/2306, autoritățile vamale permit punerea în liberă circulație a transportului care face obiectul unei cerințe privind DSCI numai pe baza prezentării unui DSCI finalizat în mod corespunzător, astfel cum se prevede la articolul 57 alineatul (2) litera (b) din RCO, și a unui CI vizat în conformitate cu articolul 6 din Regulamentul delegat (UE) 2021/2306, care menționează faptul că transportul poate fi pus în liberă circulație. Acest lucru ar trebui să se aplice și în cazurile în care transportul este divizat în cursul depozitării temporare în conformitate cu articolele 144-149 din Regulamentul (UE) nr. 952/2013?

Da, această normă se aplică atunci când autorităților vamale le sunt prezentate mărfuri neunionale. Prin urmare, transportul poate fi divizat numai după c